บลจ.วรรณ10เดือนโต10%
ดึงทีมเสริมทัพเป้าปีหน้าขอ20%ชูRMFพร็อพเพอร์ตีฟันด์ส่งท้ายปี
7 พ.ย. 2555

ดึงทีมเสริมทัพเป้าปีหน้าขอ20%ชูRMFพร็อพเพอร์ตีฟันด์ส่งท้ายปี
บลจ.วรรณ เผย 10 เดือนแรกเติบโต 10% “กองทุนรวมสำรองเลี้ยงชีพ” ขยายตัวดี ลั่นเป้าปีหน้าสินทรัพย์พุ่ง 20% 
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า ผลการดำเนินงานในช่วง 10 เดือนแรกของปี 2555 บริษัทมีมูลค่าทรัพย์สินภายใต้การบริหาร 71,303.14 ล้านบาท เพิ่มขึ้น 6,952.88 ล้านบาท หรือ 10.80% จากสิ้นปีที่ผ่านมา แบ่งเป็นทรัพย์สินสุทธิของกองทุนรวมจำนวน 31,301 ล้านบาท กองทุนส่วนบุคคล 22,238.38 ล้านบาท กองทุนรวมอสังหาริมทรัพย์ 16,822.43 บาท และกองทุนสำรองเลี้ยงชีพ 941.33 ล้านบาท 
การเติบโตของบริษัทมาจากธุรกิจกองทุนรวมที่ขยายตัวสูงถึง 42.54% โดยครองส่วนแบ่งการตลาดกองทุนรวมอีทีเอฟในสัดส่วน 80% ในขณะที่อุตสาหกรรมกองทุนรวมเติบโตเพียง 21% ส่วนกองทุนสำรองเลี้ยงชีพของบริษัทเติบโต 41.37% ขณะที่อุตสาหกรรมเติบโต 10.89% 
อย่างไรก็ตาม ในส่วนกองทุนส่วนบุคคลของบริษัทมีสินทรัพย์ลดลง 9.36% เนื่องจากลูกค้าสถาบัน 1 รายโยกออกไป แต่บริษัทก็ได้ฐานลูกค้าใหม่เพิ่มขึ้น ขณะที่ภาพรวมอุตสาหกรรมก็ติดลบ 7.24% ส่วนกองทุนอสังหาริมทรัพย์ลดลง 2.14% เนื่องจากลูกค้า 1 รายย้ายไป บลจ.อื่น ขณะที่อุตสาหกรรมเติบโต 3.44%
สำหรับแผนงานในปี 2556 ตั้งเป้าขยายสินทรัพย์เติบโตอย่างน้อย 1.4 หมื่นล้านบาท หรือเติบโตจากทุกธุรกิจเฉลี่ยประมาณ 20% โดยมีแผนออกกองทุนอสังหาริมทรัพย์และกองทุนโครงสร้างพื้นฐาน เป็นทางเลือกในช่วงอัตราดอกเบี้ยยังมีแนวโน้มอยู่ระดับต่ำและตลาดหุ้นที่คาดว่าจะยังขึ้นได้ โดยมีเป้าหมาย 1,450 จุดในปีหน้า แต่จะมีความผันผวนมากขึ้น 
นอกจากนี้ บริษัทได้เสริมทีมผู้บริหารในด้านการลงทุนให้แข็งแกร่งขึ้น โดยมีนายมณฑล จุนชยะ เข้ามารับตำแหน่งประธานเจ้าหน้าที่การลงทุน จากก่อนหน้านี้เป็นผู้บริหารสายงานบริหารกองทุน บลจ.ธนชาต และนายอลงกรณ์ ประธานราษฎร์นิกร ดำรงตำแหน่งผู้ช่วยกรรมการผู้จัดการ ฝ่ายกองทุนรวมอสังหาริมทรัพย์ ก่อนหน้านี้เป็นผู้บริหารดูแลการบริหารทรัพย์สินของกลุ่มบริษัท ยูนิเวนเจอร์ 
นายวิน กล่าวว่า ตั้งแต่วันที่ 5-15 พ.ย. 2555 บริษัทยังได้เสนอขายกองทุนเปิดวรรณ พร็อพเพอร์ตี้ เพื่อการเลี้ยงชีพ (ONEPROPRMF) เป็นครั้งแรก ราคาหน่วยลงทุนละ 10 บาท เน้นลงทุนในกองทุนอสังหาริมทรัพย์ชั้นนำในตลาดหลักทรัพย์และกระจายการลงทุนในธุรกิจที่หลากหลาย เช่น อาคารสำนักงาน สาธารณูปโภค โรงแรม ศูนย์การค้า โลจิสติกส์ และคลังสินค้า เป็นต้น 
“กองทุน ONEPROPRMF จะตอบโจทย์การลงทุนได้ดี เนื่องจากกองทุน RMF นักลงทุนต้องมีการลงทุนระยะยาว ขณะที่กองทุนอสังหาริมทรัพย์ในประเทศไทยมีผลตอบแทนที่คาดหวังประมาณ 57% ต่อปี และยังได้ลดหย่อนภาษีอีกด้วย” นายวิน กล่าว